**ПРАТЕНИЧКО ПРАШАЊЕ**

од пратеникот Менде Диневски, поставено на 81-та седница

 на Собранието на Република Македонија, одржана

 на 26 ноември 2009 година

 Пратеничкото прашање гласи:

Третото прашање е исто така до вас. Бидејќи сметам дека министерот за здравство не треба да одговори на ова прашање, оти и вие сте член на Комисијата за пандемски грип.

Од првиот ден од појавата на случајот, до денеска има заболени повеќе од 900 граѓани. Согласно предвидувањата, ова е само почеток. Проблемите допрва ќе дојдат, односно месеците декември, јануари и февруари се месеци што се очекува да се зголеми бројот на пациенти. Логично се поставува прашањето дали Република Македонија, односно дали Министерството за здравство е подготвено да одговори на предизвиците со кои ќе се соочи?

Со цела почит кон сите преземени активности до сега, впечатокот е дека наместо да спречуваме, ние се обидуваме да лечиме. Зошто го говорам ова? Затоа што, сеуште, Министерството влече потези што требаа да се знаат многу одамна и нивната реализација треба да биде беспрекорна.

Ова го темелам на повеќе податоци, како на пример немање информација во Министерството за здравство за тоа колку ученици не посетиле настава за на време да се преземат соодветни мерки. Дали секогаш има и кој ќе ја понесе одговорноста доколку нема течен сапун во училиштата. Доколку проблемите со кои реално се соочуваат граѓаните, а за што сме сведоци изминативе 2-3 денови, тоа е 24 часовната здравствена подршка што треба да има заштита, за што и во минатото на повеќе пати говорев. Потоа, дозволата за издавање тамифлу кај матичен лекар и купување приватно, додека за тие што се на клиника истиот лек е бесплатен. Со тоа сите граѓани на Република Македонија немаат ист третман, исто како и транспортот на тешките болни од внатрешноста на Република Македонија до Скопје, по принципот како ќе се снајдеш.

На ова се поставува и клучното прашање кога во Македонија ќе пристигнат, согласно роковите што беа дадени од Министерството за здравство, вакцините што се порачани? А тоа, дали до крајот на месецот ќе стигнат 100 илјади вакцини и до кога ќе стигне останатата доза или останатата бројка на вакцини? Колку во моментот здравствени работници, односно лекари се вакцинирани со оваа вакцина?